Okresná prokuratúra Brezno 
Boženy Němcovej 3, 977 31 Brezno 	

Sp. zn. : 2 Pv 74/14/6603	Brezno, 3.4.2014
EEČ : 2-46-42-2014

U Z N E S E N I E

Trestná vec:	obvinený XXXXX 
Prečin:	Ohrozenie pod vplyvom návykovej látky podľa § 289 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Brezno
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX

	dňa 14.02.2014 o 23.10 h. v Pohronskej Polhore, na ul. Pod Poľanou viedol pod vplyvom alkoholu (1,25 mg/l alkoholu v dychu) osobné motorové vozidlo zn. Ford Focus ev.č. BR 058BS, pričom dostatočne nevenoval pozornosť vedeniu motorového vozidla, v dôsledku čoho narazil do drevenej brány a oplotenia rodinného domu č. 2, a poškodil pritom vo dvore zaparkované osobné motorové vozidlo zn. Škoda Fabia ev. č. KE 956GX, čím spôsobil poškodením tohto vozidla spol. Metalex, a.s. Košice škodu vo výške približne 1.200,- € a poškodením drevenej brány a oplotenia rodinného domu na ul. Pod Poľanou č. 2 spôsobil XXXXX škodu približne 1.000,- €

lebo je trestné stíhanie neprípustné podľa § 9 odsek 1 písmeno d

Odôvodnenie:
Policajt OR PZ ODI XXXXX uznesením č. ORP-15/DI-BR-2014 zo dňa 15.02.2014 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie XXXXX pre prečin ohrozenia pod vplyvom alkoholu podľa § 289 ods. 1 Tr. zák. na tom skutkovom základe, ako je uvedené vo výrokovej časti predmetného uznesenia. 

	V priebehu prípravného konania boli do spisového materiálu zabezpečené uznesenie o začatí trestného stíhania a vznesení obvinenia, oznámenie o úmrtí obvineného, správa o výsledku objasňovania priestupku na úseku cestnej dopravy, záznam o dychovej skúške, záznam dopravnej nehody, zápisnica o obhliadke miesta cestnej dopravnej nehody, fotodokumentácia, evidenčná karta vodiča a odpis registra trestov obvineného. 

	Dňa 14.02.2014 policajt OR PZ ODI XXXXX správou o výsledku objasňovania priestupku na úseku cestnej dopravy zdokumentoval okolnosti skutkového deja, ktorý tvorí výrokovú časť tohto uznesenia, a z ktorej je zrejmé, že obvinený XXXXX dňa 14.02.2014 približne o 23.10 h. ako vodič osobného motorového vozidla zn. Ford Focus ev. č. BR 058BS pod vplyvom alkoholu spôsobil dopravnú nehodu. V zápisnici XXXXX vyjadril ľútosť nad svojím konaním. 

	Zo záznamu o dychovej skúške zo dňa 14.02.2014 v čase o 23.36 h. je zrejmé, že bol u neho zistený obsah alkoholu v dychu vo výške 1,25 mg/l. 

	Z ďalších listinných dôkazov zabezpečených vo vyšetrovacom spise následne vyplýva, že pri dopravnej nehode, ktorú obvinený zapríčinil vedením motorového vozidla pod vplyvom alkoholu poškodil oplotenie rodinného domu XXXXX, ktorý je situovaný v Pohronskej Polhore, na ul. Pod Poľanou č. 2 a zároveň pritom poškodil aj na dvore zaparkované osobné motorové vozidlo zn. Škoda Fabia ev. č. KE 956GX. Tieto skutočnosti sú zdokumentované aj príslušnou fotodokumentáciou z miesta nehody. 

	Z oznámenia Matričného úradu XXXXX zo dňa 24.02.2014 vyplýva, že obvinený XXXXX, nar. XXXXX, trvale bytom XXXXX, XXXXX dňa 15.02.2014 zomrel. 

	Prečinu ohrozenia pod vplyvom návykovej látky podľa § 289 ods. 1 Tr. zák. sa dopustí kto vykonáva v stave vylučujúcom spôsobilosť, ktorý si privodil vplyvom návykovej látky, zamestnanie alebo inú činnosť, pri ktorých by mohol ohroziť život alebo zdravie ľudí, alebo spôsobiť značnú škodu na majetku. 

	Objektívna stránka tohto trestného činu spočíva v tom, že páchateľ vykonáva zamestnanie alebo inú činnosť v stave vylučujúcom spôsobilosť v dôsledku vplyvu návykovej látky, pri ktorých by mohol ohroziť život alebo zdravie ľudí alebo spôsobiť značnú škodu na majetku. Takouto činnosťou sa bez pochyby rozumie aj jazda motorovým vozidlom. Stav vylučujúci spôsobilosť znemožňuje bezpečne vykonávať zamestnanie alebo činnosť, pri ktorých by mohol byť ohrozený život, zdravie ľudí alebo majetok, v dôsledku návykovej látky, ktorá nepriaznivo ovplyvňuje fyzické a psychické schopnosti človeka. Z medicínskeho hľadiska, akceptovaného aj trestnoprávnou praxou schopnosť vodiča bezpečne viesť motorové vozidlo je nepriaznivo ovplyvnená, ak hladina alkoholu v krvi dosiahne 0,4762 mg/l etanolu vo vzduchu, čo predstavuje 1,00 g/kg alkoholu v krvi, teda 1 promile. 

	Z hľadiska objektu tohto trestného činu ide o záujem spoločnosti na ochrane života, zdravia ľudí alebo majetku pred osobami, ktoré pod vplyvom návykovej látky pri výkone zamestnania alebo inej činnosti ohrozujú tieto chránené záujmy. 

	Subjektom tohto trestného činu môže byť ktorákoľvek trestne zodpovedná osoba. 

	Z hľadiska zavinenia ako ďalšej obligatórnej zložky skutkovej podstaty trestného činu sa vyžaduje úmyselné zavinenie, ktoré zahrňuje vedomie páchateľa, že pod vplyvom návykovej látky vykonáva zamestnanie alebo činnosť, pri ktorých by mohol ohroziť život alebo zdravie ľudí, alebo spôsobiť značnú škodu na majetku. 

	S ohľadom na vykonané dokazovanie v priebehu skráteného vyšetrovania vedeného na OR PZ ODI XXXXX je možné konštatovať, že obv. XXXXX svojím zavineným konaním, ktorého sa dopustil spôsobom obsiahnutým v skutkovej vete enunciátu tohto uznesenia naplnil skutkovú podstatu prečinu ohrozenia pod vplyvom návykovej látky podľa § 289 ods. 1 Tr. zák. z hľadiska všetkých formálnych znakov. Pre právnu kvalifikáciu predmetného skutku ako trestného činu bolo potrebné vzhľadom k jeho klasifikácii ako prečinu skúmať okrem formálnych aj materiálny znak podľa kritérií určených v § 10 ods. 2 Tr. zák. Aj v tomto prípade je možné ustáliť záver, že obvinený naplnil taxatívne vymedzené znaky určujúce materiálny znak skutkovej podstaty daného trestného činu s ohľadom, na ktoré bola závažnosť tohto činu vyššia ako nepatrná. Z oznámenia o úmrtí vydaného Matričným úradom XXXXX zo dňa 24.02.2014 vyplýva, že XXXXX dňa 15.02.2014, teda nasledujúci deň po spáchaní činu, ktorý mu je kladený za vinu zomrel. 

	Podľa § 215 ods. 1 písm. d) Tr. por. prokurátor zastaví trestné stíhanie ak je trestné stíhanie neprípustné podľa § 9. 

	Podľa § 9 ods. 1 písm. d) Tr. por. trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho. 

	Nakoľko v priebehu prípravného konania bolo bez ďalších pochybností zistené, že obvinený XXXXX dňa 15.02.2014 zomrel, bolo preto potrebné rozhodnúť tak, ako je uvedené v enunciáte tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martin Hronec
prokurátor